সুনামগঞ্জ সংবাদদাতা : ছাতক পৌর শহরে দুর্ধর্ষ ডাকাতির ঘটনা ঘটেছে। গতকাল বৃহস্পতিবার ভোর রাতে শহরের রহমতবাগ এলাকার মৃত আবুল কালামের পুত্র ব্যবসায়ী জুয়েল মাহমুদের বাসায় এ ডাকাতির ঘটনা ঘটে। ডাকাতরা নগদ টাকা, স্বর্ণালংকার, এয়ারগানসহ ১০ লক্ষাধিক টাকার মালামাল লুঠ করে নিয়ে যায়। জুয়েল মাহমুদ জানান, ১৫-২০জনের সংঘবদ্ধ সশস্ত্র ডাকাতদল ভোর সাড়ে ৪টার দিকে নকল চাবি দিয়ে গ্রিলের তালা খুলে দরজা ভেঙ্গে অস্ত্রের মুখে পরিবারের সদস্যদের জিম্মি করে লুঠতরাজ চালায়। ডাকাতরা ষ্টিল আলমিরা ভেঙ্গে নগদ আড়াই লক্ষ টাকা, ১২ ভরি ওজনের স্বর্ণালংকার, ১টি অত্যাধুনিক এয়ারগান, ২টি মোবাইল সেটসহ ১০ লক্ষাধিক টাকার মালামাল লুঠ করে নেয়। খবর পেয়ে সকালে ছাতক পৌরসভার মেয়র আবুল কালাম চৌধুরী, থানার অফিসার্স ইনচার্জ শাহজালাল মুন্সি ঘটনাস্থল পরিদর্শন করেছেন। এ ব্যাপারে শাহজালাল মুন্সি জানান, ঘটনাস্থল পরিদর্শন করা হয়েছে। তবে ঘরের মুল ফটকের দুটি তালা খোলা অবস্থায় পাওয়া গেছে। এতে ডাকাতির ঘটনাটি অনেকটা রহস্যজনক বলে মনে হচ্ছে।